Θεσπίζει την πρωτοβουλία ασφάλειας και άμυνας της Ευρωπαϊκής Ένωσης (ΕΕ), μια αποστολή της κοινής πολιτικής ασφάλειας και άμυνας για τη στήριξη Δυτικοαφρικανικών χωρών του Κόλπου της Γουινέας. Εντολή Ο κύριος στρατηγικός στόχος της πρωτοβουλίας είναι η παροχή βοήθειας στο Μπενίν και την Γκάνα, τις Δυτικοαφρικανικές χώρες όπου συστήνεται η αποστολή, για την ανάπτυξη δυνάμεων ασφάλειας και άμυνας, που θα μπορούν να περιορίζουν και να αντιμετωπίζουν τις πιέσεις που ασκούν ένοπλες τρομοκρατικές ομάδες. Η απόφαση αφήνει ανοιχτό το ενδεχόμενο πρόσκλησης άλλων Δυτικοαφρικανικών χωρών να προσχωρήσουν στην πρωτοβουλία. Η πρωτοβουλία έχει ειδική εντολή για την επίτευξη του στόχου αυτού: συμβάλλει στην ενίσχυση της ανθεκτικότητας σε ευάλωτες περιοχές στις βόρειες περιφέρειες μέσω της ανάπτυξης ικανοτήτων των δυνάμεων ασφάλειας και άμυνας· παρέχει επιχειρησιακή εκπαίδευση πριν από την ανάπτυξη των δυνάμεων ασφάλειας και άμυνας· στηρίζει την ενίσχυση σε τεχνικούς τομείς των δυνάμεων ασφάλειας και άμυνας· προωθεί το κράτος δικαίου και τη χρηστή διακυβέρνηση στους τομείς της ασφάλειας, με έμφαση στις δυνάμεις ασφάλειας και άμυνας, και στηρίζει την οικοδόμηση εμπιστοσύνης μεταξύ της κοινωνίας των πολιτών και των δυνάμεων ασφάλειας και άμυνας. Ο στρατηγικός και επιχειρησιακός σχεδιασμός, οι δραστηριότητες και η υποβολή αναφορών στο πλαίσιο της πρωτοβουλίας ενσωματώνουν το διεθνές ανθρωπιστικό δίκαιο, τα ανθρώπινα δικαιώματα και την αρχή της ισότητας των φύλων, την προστασία των αμάχων και τα θεματολόγια με βάση: την απόφαση 1325 του Συμβουλίου Ασφαλείας των Ηνωμένων Εθνών (ΑΣΑΗΕ) για τις γυναίκες, την ειρήνη και την ασφάλεια· την ΑΣΑΗΕ 2250 για τη νεολαία, την ειρήνη και την ασφάλεια· και την ΑΣΑΗΕ 1612 για τα παιδιά που πλήττονται από ένοπλες συγκρούσεις. Η πρωτοβουλία θα εφαρμόζει μη στρατιωτικά και στρατιωτικά έργα, αναπτύσσοντας κινητές εκπαιδευτικές ομάδες, επισκέπτες εμπειρογνώμονες και ομάδες αντιμετώπισης κρίσεων. Η πρωτοβουλία θα συμβάλει στα μέτρα συνδρομής δυνάμει του Ευρωπαϊκού Μηχανισμού για την Ειρήνη, που αποφασίστηκε από το Συμβούλιο της Ευρωπαϊκής Ένωσης για την υποστήριξη των χωρών, όπως αυτά που παρασχέθηκαν στην Γκάνα τον Ιούλιο του 2023. Διάρθρωση και δομή διοίκησης Η επιτροπή πολιτικής και ασφάλειας (ΕΠΑ) ασκεί την πολιτική και στρατηγική διεύθυνση της αποστολής υπό την ευθύνη του Συμβουλίου και του/της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας. Η ΕΠΑ υποβάλλει έκθεση στο Συμβούλιο σε τακτά χρονικά διαστήματα. Η πρωτοβουλία διαθέτει ένα μη στρατιωτικό σκέλος, υπό τη στρατηγική διοίκηση και τον έλεγχο του διοικητή μη στρατιωτικών επιχειρήσεων και ένα στρατιωτικό σκέλος υπό τη στρατηγική διοίκηση και τον έλεγχο του στρατιωτικού διοικητή. Η ΕΠΑ λαμβάνει τακτικά εκθέσεις από τον πρόεδρο της στρατιωτικής επιτροπής της ΕΕ για τις δραστηριότητες του στρατιωτικού σκέλους. Η πρωτοβουλία έχει ενοποιημένη δομή διοίκησης ως επιχείρηση διαχείρισης κρίσεων, που παρέχεται από μια κοινή μονάδα συντονισμού της στήριξης. Χρηματοδότηση Οι κοινές δαπάνες για κάθε ένα από τα σκέλη για τους πρώτους 6 μήνες της πρωτοβουλίας καθορίζεται στην απόφαση. Το ποσό για οποιαδήποτε μετέπειτα περίοδο αποφασίζεται από το Συμβούλιο. Συμμετοχή τρίτων χωρών Υπό ορισμένες προϋποθέσεις, τρίτες χώρες μπορούν να καλούνται να συμβάλουν είτε στο μη στρατιωτικό είτε στο στρατιωτικό σκέλος της πρωτοβουλίας.